**Almud : Tasnalmudt**

**Tamsirt : Amezruy n tesnarrayt tarusridt**

## Tazwert

Ma nuɣal ɣer uselmed n tutlayt ad d-naf iɛedda-d ɣef waṭas n tesnrrayin.Tineggura-ya ttbeddilent seg tallit ɣer tayeḍ, imi iswi n uselmed yettbeddil. Tamezwarut i d-ibanen deg umezruy d **tasnarrayt tarusridt.**

## Tabadut n tesnarrayt tarusridt

Tasnarrayt tarusridt,semman-as daɣen tasnarrayt **tamensayt,** tasnarrayt n **tjerrumt**, tasnarrayt **taqburt**, tasnarrayt **tajerrumt-asuqqel**. Deg tazwara, tella tettusemras deg uɣerbaz i uselmed n tlatinit akked tegrigit. Maca teqqim deg uɣerbaz i uselmed n tutlayin titranin i d-ilulen am tefransist, taneglizit atg.

Tasnarrayt-a tbedd ɣef sin n yimenzayen isnarrayen :

* **Asuqqel : (thème : seg tutlayt tayemmat γer tutalyt taberranit):**

Talatinit tettuselmad s tutlayt tanyemmat n unelmad. Tazwara n temsirt ttilint tifyar d tiḥerfiyin n tutlayt tayemmat, aselmad iferren-itent-id ilmend n temsirt n tjerrumt ara yesselmed ; ɣef ara **cfun** yinelmaden. Ɣef waya i s-semman  **tasnarrayt tajerrum-asuqqel**. Maca deg tasut t.18, lmend n uzɣan n tmudemt-a (**thème**), tusa-d tmudemt-nniḍen iwumi neqqar “**version”**

* **(version : tutlayt taberranit γer tutlayt tanyemmat**).

Asuqqel yuɣal seg tutlayt talatinit ɣer tutlayt tanyemmat, yal aḍris ad bḍun d imuren syin ad ten-suqqlen awal s wawal ar tutlayt tanyemmat.

## Aselmed n wallalen n tutlayt deg tesnarrayt tusridt

## Tajerrumt

Aselmed ibedd ɣef usegzi usrid ( aflalay) n yilugan+asnas-nsen= aselmed aẓrayan s tarrayt tanalkamt

* **Amawal**

Tasleḍt n waẓar n wawal ( étymologie) akked tarrayin n usilleɣ n wawal (tuddsa+asuddem).

* **Idles**

Tamussni ntɣerma, n umezruy, n trakalt akked tsekla.

## Tulmisin n tasnarrayt tarusridt

Iwakken ad tt-negzu, yessefk ad nissin amek i tzerrew kraḍ n yiferdisen-a:

* **Tamuɣli-s ɣef tutlayt**

-Yiwen seg yiswan igejdanen d asiwe n unelmad ad yezmer ad iɣer **idlisen n tsekla** deg tutlayt taberranit .

- Almad n tutlayt tis snat, d asnerni n tzemmar tidelsanin n unelmad (les facultés intellectuelles).

-Aɣerbaz yekkat akken ad yessiweḍ anelmad ad yezmer ad isuqqel seg tutlayt tanyemmat ɣer tutalyt taberranit. Iswi-s d asilleɣ n yimsuqqlen deg tsekla.

- Deg tegnit-a, aɣerbaz yerra azal ameqqran i snat n tzemmar kan: **taɣuri** ( **tigzi uḍris**) akked **tira** ( tanfalit ilan assaɣ d usentel n uḍris). Tajerrumt akked usuqel i yeṭṭfen amdiq ameqran d wasmi tasnarrayt-a tres ladɣa ɣef **TIRA**.

- Tasnarrayt-a tettwali tutlayt amzun d **anagraw n yilugan** akked tsuraf i yezmer unelmad ad iwali deg tefyar akked yiḍrisen d wasmi tajerrumt tuɣ amdiq unnig deg-s.

- Ɣur-s idles aberrani d agdawal n tsekla d tẓuri.

## Tamuɣli-s ɣef ulmad

Ɣur-s almad tarmudt n tidmi ibedd anagar ɣef **uḥfad (parcœurisme)** **, hfeḍ, tecfuḍ** .

* Tawwuri n unelmad terza ladɣa **aḥfaḍ** n wumuɣ n wawalen, n tenzaɣ, n yilugan.

## Tamuɣli-s ɣef uselmed

Aselmad d netta i d **aferdis agejdan** deg tneɣrit. Ɣur-s i tella tmussni d tririt iwatan akked ***udabu*** *( autorité).* Anelmad yella kan iwakken ad yeddu akken d-yenna uselmad, ad yaɣ awal. Ur yesɛi maḍi rray. **(aucune initiative). D** **aselmad ara d-ifernen iḍrisen, ara d-yeswejden isteqsiyen akked yiluɣma.**

## Tamuɣli-s ɣef tsensegmit

**-** Allalen n uselmed bnan ɣef **iḍrisen n tsekla** i yettilin d tazwara n yal tamsirt;

- **Amawal** d win yellan deg uḍris yettusmersen. Afran n yiḍrisen yettili-d ilmend n wazal-is aseklan mačči ilmend n wuguren n tutlayt.

-**Tajerrumt** tettili-d daɣen ilmend n yiferdisen yellan deg uḍris.

Yal tamsirt tettwasuddes ilmend n **uferdis n tjerrumt** yellan deg uḍris. Annect-a yemmal-d ulac kra n tuddsa i yeṭṭafar uselmad.

## Ayen yerzan tuccḍa ( traitement de l’erreur)

Tuccḍa ur tesɛi amdiq deg tneɣrit (l’erreur n’est pas tolérée).Yessefk ɣef unelmad ad d-yefk tiririt iwatan.

## 4- Azɣan

- Teslul-d aṭas n tmuɣliwin mgal-is.

- Tirmad-is s umata d tisugnanin (imaginaires) acku ur lint assaɣ d usemres n tutlayt. Timsirin-is ur sawaḍent ara anelmad ad yessemres tutlayt deg tilawt.

- Tuget n yilugan n tjerrumt tettuɣal d taɛekkemt i unelmad (surcharge).+ azal ameqqran yuɣal i tira.

- Asuqqel awal s wawal d ugur acku yuqa akken ad d- naf azal n yal awal deg tutlayt-nniḍen.

- S tesnarrayt-a anelmad ilemmed ad yemmeslay ɣef tutlayt ( tamussni taɣeftutlayant), ur ilemmed ara ad yemmeslay tutlayt.